Polisie brand glo los op betogers in LimpopoArgieffoto Foto: SAPD, Facebook Die onafhanklike polisieondersoek-direktoraat (Opod) ondersoek twee sake van poging tot moord nadat betogers beweer die polisie het op hulle geskiet tydens ŉ betoging oor dienslewering in Limpopo. Lt.kol. Moatshe Ngoepe, woordvoerder van die polisie, het gesê die R81 tussen Giyani en Malamulele is Dinsdag deur lede van die gemeenskappe van die Xikukwani-, Mavalani-, Bonwani-, Mbatlo-, Xivulani- en Nwa Dzekudzeku-nedersetting versper. “Die pad is Dinsdagaand weer oopgestel deur lede van die openbare-orde-polisie,” het Ngoepe gesê. ŉ Saak van openbare geweld is volgens Ngoepe teen die betogers aanhangig gemaak. “Inhegtenisnemings sal binnekort volg,” het hy gesê. Ngoepe het gesê twee sake van poging tot moord is ook deur van die betogers aanhangig gemaak. Hulle beweer dat die polisie op hulle geskiet het. Dié sake is deur Opod oorgeneem vir ondersoek. Ngoepe het verder gesê die situasie in Giyani is vanoggend stil en rustig, maar dat polisiebeamptes steeds die gebied monitor.